古樂府飛龍曲留上陳左相
作者：高適
朝代：唐

paragraphs: 德以精靈降，時膺夢寐求。
蒼生謝安石，天子富平侯。
尊俎資高論，巖廊挹大猷。
相門連戶牖，卿族嗣弓裘。
豁達雲開霽，清明月映秋。
能爲吉甫頌，善用子房籌。
階砌思攀陟，門闌尚阻修。
高山不易仰，大匠本難投。
跡與松喬合，心緣啓沃留。
公才山吏部，書癖杜荆州。
幸沐千年聖，何辭一尉休。
折腰知寵辱，廻首見沈浮。
天地莊生馬，江湖范蠡舟。
逍遙堪自樂，浩蕩信無憂。
去此從黃綬，歸歟任白頭。
風塵與霄漢，瞻望日悠悠。